李華度6大理由 力撐摩連奴執教巴塞
2024年04月20日 18:00
東網電視
更多新聞短片
李華度(右)認為摩連奴(左)是巴塞隆拿新帥合適人選。(Getty Images)
巴塞隆拿教練沙維將於今季結束後離隊,會方仍然未決定新帥人選,巴塞名宿李華度認為,可以聘請摩連奴執教,並列出6大理由,支持「寸王」可以勝任巴塞主帥一職。
現年52歲嘅李華度球員時代曾於1997至02年效力巴塞隆拿,佢話雖然好多人希望哥迪奧拿回歸領軍,但以目前情況睇,佢短期內唔會離開曼城,可以考慮自由身嘅摩連奴:「好多球迷唔鍾意由前死敵主帥執教,但其實摩連奴早年效力過巴塞,輔助當時教練卜比笠臣及尹戈爾,其次佢係一位偉大人物,第3摩連奴屬於自由身,比其他有教職在身嘅名帥,較大機會加盟,第4佢幫皇馬捧過西甲冠軍,非常熟悉西甲情況,第5佢執教波圖同國際米蘭,都奪得歐聯冠軍,第6摩連奴有37年教波經驗,奪得26項錦標,戰績非常輝煌。」
不過,李華度承認摩連奴性格比較倔強,可能會做出爭議性行為同言論,引致同球迷關係緊張,但佢始終係一位球壇贏家。